钦定古今图书集成/历象汇编/乾象典/第077卷 > 《本草纲目》 > 集解
## 钦定古今图书集成/历象汇编/乾象典/第077卷 > 《本草纲目》 > 集解

陈藏器曰：“此物伺候震处，掘地三尺得之，其形非一，
有似斧刀者，锉刀者，有穴二孔者。一云出雷州并河
东山泽间，因雷震后得者。多似斧，色青黑班文，至硬
如玉。或言是人间石造，纳与天曹，不知事实。”

李时珍曰：按《雷书》云：“雷斧如斧，铜铁为之；雷砧似砧，
乃石也。紫黑色。雷锤重数斤；雷钻长尺馀，皆如钢铁。
雷神以劈物，击物者；雷环如玉环，乃雷神所珮，遗落
者；雷珠乃神龙所含，遗下者夜光满室。”又《博物志》云：
“人间往往见细石，形如小斧，名霹雳斧，一名霹雳楔。”
《元中记》云：“玉门之西有一国山，上立庙，国人年年出
钻以给雷用。”此谬言也。雷虽阴阳二气，激薄有声，实
有神物司之，故亦随万物《启蛰》。斧、钻、砧、锤皆实物也。
若曰在天成象，在地成形，如星陨为石，则雨金石、雨
粟麦、雨毛血，及诸异物者，亦在地成形者乎？必太虚
中有神物使然也。陈时苏绍雷锤重九斤。宋时沈括
于震木之下，得雷楔，似斧而无孔。鬼《神之道》幽微，诚
不可究极。